钦定古今图书集成/明伦汇编/官常典/第251卷 > 《五君咏五首》〈有序〉前人
## 钦定古今图书集成/明伦汇编/官常典/第251卷 > 《五君咏五首》〈有序〉前人

《纪事》云：“说谪岳州，常郁郁不乐，时宰以说机辨才略，互相排摈。苏颋方大用，说与其父瓌善，说因为《五君咏》以贻颋，诫其使曰：‘当候忌日近暮送之’。是日近暮，吊客至多，说先公僚旧，颋览诗，呜咽流涕。翌日对上，大陈说忠正謇谔，人望所属，不宜沦滞遐方。上因降玺书劳问，俄迁荆州长史，因加甄叙。”

齐公生人表，迥天闻鹤唳。清论早揣摩，元心晚超诣。
入相庙廊静，出军沙漠霁。见深吕禄忧，举后陈平计。
甘心除君恶，足以报先帝。〈魏齐公元忠〉

许公信国桢，克美具瞻情。百事资朝问，三章广世程。
处高心不有，临节自为名。朱户传新戟，青松拱旧茔。
凄凉丞相府，馀庆在元成。〈苏许公瓌〉
李公实神敏，才华乃天授。睦亲何用心，处贵不忘旧。
故事遵台阁，新诗冠宇宙。在人忠所奉，恶我诚将宥。
南浦去莫归，嗟嗟蔑孙秀。〈李赵公峤〉

代公举鹏翼，悬飞摩海雾。志康天地屯，适与云雷遇兴丧一言决，安危万心注。大勋书王府，舛命沦江路。
势倾北夏门，哀靡东平树。〈郭代公元振〉

“耿公山岳秀，才杰心亦妙。《鸷鸟》峻标立，哀玉扣清调。”
《协赞》休明启，恩华日月照。何意瑶台云，风吹落江徼。
湘流下浔阳，洒泪一投吊。〈赵耿公彦昭〉